
DE DISCIPLINĂ ŞI IMUNITĂŢI

Bucureşti    31.10.2001

Nr. 324

R A P O R T 

 asupra propunerii legislative pentru modificarea şi 

completarea  art.26 din Legea  nr.112/1995  privind

 reglementarea  situaţiei  juridice  a  unor imobile cu

 destinaţia de locuinţe,  trecute în proprietatea statului
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea art.26 din Legea nr.112/1995 privind reglementarea situaţiei juridice a unor imobile cu destinaţia de locuinţe,  trecute în proprietatea statului, trimisă cu adresa nr.324 din 17 septembrie 2001, înregistrată sub nr.1058/XVIII/11 din 17 septembrie 2001.



Consiliul Legislativ a avizat favorabil această iniţiativă legislativă, cu unele observaţii şi propuneri, conform avizului nr.948 din 11 septembrie 2001.



Cu adresa nr.3184/MRP/16.07.2001, Guvernul României a  transmis punctul său de vedere, precizând că nu susţine promovarea iniţiativei legislative, întrucât legislaţia în vigoare reglementează toate aspectele vizate  prin modificările cuprinse în  această propunere  legislativă.



Comisia pentru administraţie publică, amenajarea teritoriului şi echilibru  ecologic şi Comisia pentru buget, finanţe şi bănci, prin avizele nr.26/350/17 octombrie 2001 şi nr.670/9 octombrie 2001, au propus respingerea iniţiativei legislative, având în vedere considerentele invocate de Guvern.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat propunerea legislativă, punctul de vedere al Guvernului, precum şi avizele menţionate mai sus. în şedinţa din 31 octombrie 2001 şi au constatat următoarele:



- iniţiativa legislativă are ca obiect de reglementare modificarea şi completarea art.26 din Legea nr.112/1995, în sensul posibilităţii dobândirii dreptului de proprietate asupra terenurilor care depăşesc suprafeţele aferente construcţiilor cumpărate în baza acestei legi;



- modalităţile de dobândire   a dreptului de proprietate, propuse de iniţiator sunt împroprietărirea conform legii, cumpărarea acestor terenuri ori dobândirea lor prin schimb cu o suprafaţă echivalentă, pe raza localităţii; 



Ca urmare a punctelor de vedere exprimate de către membrii comisiei, se constată că nu se justifică modificarea şi completarea art.26 din Legea nr.112/1995, întrucât modalităţile de dobândire a dreptului de proprietate asupra terenurilor aflate în proprietatea privată, indiferent de titularul lor, prin cumpărare sau prin schimbul de terenuri, sunt prevăzute în Legea nr.54/1998 privind circulaţia juridică a terenurilor. Introducând modificările propuse de iniţiator la Legea nr.112/1995, s-ar încălca principiul prevăzut la art.14 din Legea nr.24/2000 privind normele de tehnică legislativă pentru elaborarea actelor normative, potrivit căruia în procesul de legiferare trebuie evitată instituirea aceloraşi reglementări în două sau mai multe acte normative.



Faţă de aceste considerente, membrii comisiei au hotărât, cu majoritate de voturi, să propună plenului Camerei Deputaţilor respingerea acestei iniţiative legislative.


În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

                 VICEPREŞEDINTE,                           SECRETAR, 

                         Emil Boc                                        Ion Mogoş
  Red. consilier

